

**H O T Ă R Â R E**

**privind acordarea unui mandat special reprezentantului Judeţului Cluj**

**în Adunarea Generală a Acţionarilor la Compania de Apă Someș S.A,**

**în vederea exercitării drepturilor de acţionar**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 246 din 18.11.2024 privind acordarea unui mandat special reprezentantului Judeţului Cluj în Adunarea Generală a Acţionarilor la Compania de Apă Someș S.A, în vederea exercitării drepturilor de acţionar, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 46787/15.11.2024; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 46788/15.11.2024 și de Avizul cu nr. 46787 din 20.11.2024 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Adresa societății Compania de Apă Someș S.A. nr. 42624/DG/12.11.2024, înregistrată la Consiliul Județean Cluj cu nr. 46546/13.11.2024;
* Decizia Consiliului de administrație al Companiei de Apă Someș S.A. cu nr. 87/14.11.2024;
* Convocatorul Adunării Generale Extraordinare la Compania de Apă Someș S.A., înregistrat la Consiliul Județean Cluj cu adresa nr. 46711/14.11.2024;

Luând în considerare prevederile art. 123 – 140 și ale art. 142 - 153 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin.(2) lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 153^22 din Legea privind societățile nr. 31/1990, republicată, cu modificările şi completările ulterioare;
* art. 52 alin. 1 din Ordonanța de urgență a Guvernului nr. 109/2011 privind guvernanţa corporativă a întreprinderilor publice, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**h o t ă r ă ş t e:**

**Art. 1.** Se acordă mandat special reprezentantului Judeţului Cluj în Adunarea Generală a Acţionarilor la Compania de Apă Someş S.A. pentru:

**a)** aprobarea contractării unui împrumut de la Banca Comercială Română, sub forma unei linii de finanțare pentru investiții CAPEX, referitor la acoperirea cheltuielilor eligibile și neelegibile din cadrul proiectului cu finanțare nerambursabilă: „Proiectul regional de dezvoltare a infrastructurii de apă și apă uzată din județele Cluj și Sălaj în perioada 2014-2020”, în valoare de 120.000.000 lei pe o perioadă de 180 de luni de la semnarea Contractului de Credit, în următoarele condiții:

1. perioada de utilizare : 12 luni;
2. perioada de grație: 24 de luni;
3. rambursarea împrumutului se va face în rate trimestriale în data de 15 ale lunilor martie, iunie, septembrie și decembrie sub forma a 52 de rate egale, fiecare rată fiind în valoare de 2.307.692 Ron, începând cu 15.12.2026;
4. rata dobânzii este formată din suma totală dintre marja de 0,79% și 3M ROBOR, în legatură cu orice credit în ron (stabilită în funcție de valoarea comunicată de BNR, iar dacă aceasta nu este disponibilă, în baza ratelor comunicate de băncile de referință agreate); plata dobânzii se va face lunar, în prima zi lucrătoare a fiecărei luni pentru luna anterioară; dobânda se va aplica asupra soldului utilizat al creditului, se va acumula zilnic și va fi calculată în funcție de numărul efectiv de zile calendaristice, raportat la un an de 360 de zile;
5. dobânda penalizatoare în funcție de ratele de principal restante egală cu rata dobânzii plus 2% pe an, calculată la valoarea creditului restant;
6. comision de acordare : 0% din valoarea facilității;
7. comision de analiză : 0% pe lună;
8. comision de neutilizare: 0% pe an din valoarea neutilizată și neanulată a creditului, în perioada de utilizare;
9. comision de rambursare anticipată : 0% din valoarea rambursată anticipat a facilității;

**b)** aprobarea constituirii de ipotecă mobiliară fără deposedare asupra conturilor deschise de Compania de Apă Someș S.A. la Banca Comercială Română, excepție făcând conturile de IID precum și aprobarea constituirii de ipotecă imobiliară asupra terenului și construcțiilor situate în localitatea Apahida, str. 1 Mai nr. 6, identificate prin numărul de carte funciară 71398;

**c)** împuternicirea directorului general, a directorului general adjunct și a directorului financiar al Companiei de Apă Someș S.A. să semneze, în numele și pentru Compania de Apă Someș S.A., contractul de finanțare și acordul de ipotecă asupra conturilor bancare ale companiei deschise la Banca Comercială Română, și a ipotecii imobiliare asupra terenului și construcțiilor situate în localitatea Apahida, str. 1 Mai nr. 6, Județul Cluj, identificate prin numărul de carte funciară 71398, precum și să reprezinte societatea în raporturile cu banca;

**d)** constatarea vacantării postului de administrator deținut de domnul Morar Ignat în Consiliul de administrație al Companiei de Apă Someș S.A., începând cu data de 05.11.2024;

**e)** aprobarea declanșării procedurii de selecție a unui administrator neexecutiv în cadrul Consiliul de administrație al Companiei de Apă Someș S.A., ca urmare a vacantării unui post.

**Art. 2**. Reprezentantul Judeţului Cluj în Adunarea Generală a Acţionarilor la Compania de Apă Someş S.A. va depune la Consiliul Judeţean Cluj, în termen de cel mult două zile lucrătoare de la data desfăşurării şedinţei A.G.A., copii conforme cu originalul ale hotărârilor adoptate şi al procesului-verbal al şedinţei.

**Art. 3.** Cu punerea în aplicare a prevederilor prezentei hotărâri se încredinţează reprezentantul Judeţului Cluj în A.G.A. la Compania de Apă Someş S.A. și societatea Compania de Apă Someş S.A.

**Art. 4.** Prezenta hotărâre se comunică Direcţiei Generale Buget-Finanţe, Resurse Umane; reprezentantului Judeţului Cluj în A.G.A. la Compania de Apă Someş S.A., societăţii Compania de Apă Someş S.A., precum şi Prefectului Judeţului Cluj şi se aduce la cunoştinţă publică prin afişarea la sediul Consiliului Judeţean Cluj şi pe pagina de internet „www.cjcluj.ro”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 230 din 28 noiembrie 2024**

*Prezenta hotărâre a fost adoptată cu 24 de voturi “pentru” și 7 ”abțineri”,* *iar 6 membri ai Consiliului județean nu au votat, fiind astfel respectate prevederile legale privind majoritatea de voturi necesară.*